สำนักงานตำรวจแห่งชาติ ร่วมกับกระทรวงคมนาคม อำนวยความสะดวกประชาชนเดินทางกลับภูมิลำเนาปีใหม่
พล.ต.ต.อาชยน ไกรทอง โฆษกสำนักงานตำรวจแห่งชาติ คาดการณ์การเดินทางไปท่องเที่ยวและกลับภูมิลำเนาที่ต่างจังหวัดของประชาชน ในช่วงวันหยุดยาวต่อเนื่องเทศกาลปีใหม่ 2566 ว่า สำนักงานตำรวจแห่งชาติ ร่วมกับเครือข่ายองค์กรต่างๆ ดูแลการจราจรช่วงวันหยุดยาวเทศกาลปีใหม่ที่จะมาถึง โดยเฉพาะผู้ว่าราชการจังหวัด จะมีการตั้งศูนย์ในแต่ละจังหวัด เพื่อช่วยดูแลการจราจรในแต่ละพื้นที่ โดยจะมีการประชาสัมพันธ์รณรงค์ให้ความรู้ความเข้าใจ เส้นทางหลัก เส้นทางรองต่างๆ จะมีการประชาสัมพันธ์เป็นระยะ ทั้งก่อนวันหยุดยาว ระหว่างวันหยุดและหลังวันหยุด ก็จะมีการประเมิน รวบรวมสถิติการเกิดอุบัติเหตุต่างๆ เพื่อนำมาพิจารณามาตรการครั้งต่อไป ซึ่งจะต้องสำรวจทั้งความพร้อมของผู้ขับขี่ ยานพาหนะ สภาพพื้นผิวถนนและไฟฟ้าส่องสว่าง โดยจะประสานกับกระทรวงคมนาคม ในการอำนวยความสะดวกให้กับประชาชนให้มากที่สุด เพื่อลดการเกิดอุบัติเหตุ รวมทั้งต้องประชาสัมพันธ์ขอความร่วมมืองดดื่มแอลกอฮอล์ขณะขับขี่ รณรงค์วินัยจราจร เช่น การคาดเข็มขัดนิรภัย ไม่ขับรถเร็วเกินกฎหมายกำหนด อย่างไรก็ตาม สถานการณ์ท่องเที่ยงภายในประเทศเริ่มดีขึ้น หลังสถานการณ์โควิด-19 ทำให้การจราจรทางถนนและทางอากาศ เพิ่มขึ้น ดังนั้น สำนักงานตำรวจแห่งชาติ จะต้องบูรณาการกับหลายภาคส่วนในการดูแลความสงบเรียบร้อยให้กับประชาชนและนักท่องเที่ยว ทั้งด้านที่พัก สถานที่ท่องเที่ยว ร้านอาหารและสถานที่จัดกิจกรรมต่างๆ